SKRIFTLIG FORESPØRGSEL P-0246/01

af Monica Frassoni (Verts/ALE) til Kommissionen

(31. januar 2001)

Om: Internt notat om BSE af 12. oktober 1990 fra Europa-Kommissionen

I de seneste dage er der i forskellige presseorganer blevet gengivet et internt notat fra Europa-Kommissionen af 12. oktober 1990, som beskriver drøftelsen i Den Stående Veterinærkomité, der fandt sted den 9. og 10. oktober 2000. Dette notat blev i øvrigt også fremlagt i Europa-Parlamentets undersøgelsesudvalg i 1996.

Det fremgår klart af dette notat, at Kommissionen gennem Mansito, som talte på vegne af sin vigtigste overordnede, den daværende generaldirektør for landbrug Guy Legras, indtog den holdning, at man ikke burde provokere negative reaktioner på markedet og derfor ikke længere tale om BSE, anmode Det Forenede Kongerige om ikke at offentliggøre resultaterne af dets undersøgelser og forklejne BSE-sagen ved at give vildledende oplysninger.

I notatet nævnes tillige Barlero-Larsen, P. Prendergast (nuværende direktør for Levnedsmiddelkontoret) og D. Jimenez-Beltran (nuværende direktør for Det Europæiske Miljøagentur) blandt dem, som har modtaget en kopi af notatet.

I den endelige beretning fra Europa-Parlamentets midlertidige undersøgelsesudvalg om BSE fremgår det klart, at de højtstående tjenestemænd i det daværende GD VI havde et ansvar i forbindelse med iværksættelsen af en misinformationspolitik, der således ikke [er] begrænset til den offentlige opinion, idet den også indskrænker Fællesskabets lovgivningsmuligheder.

Selv om det erkendes, at Kommissionen siden 1996 har truffet adskillige foranstaltninger vedrørende intern strukturomlægning for at ændre de mekanismer, som førte til disse alvorlige fejl,

kan Kommissionen da redegøre for:

- Hvilke følger den misinformationspolitik, der nævnes i notatet, har haft?

- Om de tjenestemænd, som modtog en kopi af notatet, rent faktisk deltog i mødet og udarbejdelsen af den misinformationspolitik, som Kommissionen førte fra 1990-1996?

- Hvilke forholdsregler Kommissionen har taget over for de højtstående tjenestemænd, der var ansvarlige for denne dårlige håndtering af BSE-problemet mellem 1990 og 1996, eftersom det fremgår, at den eneste tjenestemand, der blev afskediget, var Mansito, mens visse af de andre i dag er ansvarlige for vigtige sektorer under Kommissionen?

Svar afgivet på Kommissionens vegne af David Byrne

(12. marts 2001)

Parlamentet nedsatte et midlertidigt undersøgelsesudvalg om BSE i juli 1996. Udvalget forelagde undersøgelsens resultater og henstillinger vedrørende fremtiden i februar 1997. Kommissionens ansvar i forbindelse med forvaltningen af BSE-krisen blev gennemgået i detaljer i undersøgelsesudvalget. I denne sammenhæng forelagde Kommissionen et omfattende informationsmateriale for udvalget, hvoraf en stor del blev offentliggjort af udvalget (se Parlamentsdokument A4-0020/97 og bilag). Kommissionens tjenestemænd afgav ligeledes mundtlige vidnesbyrd til udvalget. Indholdet i det notat, det ærede medlem henviser til, var velkendt for alle deltagere i undersøgelsen, og det blev udtømmende behandlet, såvel mundtligt som skriftligt, under sagens behandling.

Efterfølgende nedsatte Parlamentet et midlertidigt udvalg til opfølgning af Parlamentets henstillinger vedrørende BSE. Kommissionen fremsendte regelmæssige rapporter til det midlertidige udvalg om den opfølgning af henstillingerne, den gennemførte.

Kommissionen har derfor intet at tilføje til de oplysninger, den gav undersøgelsesudvalget og det midlertidige udvalg, om begivenhederne i begyndelsen af 90'erne, som det ærede medlem nævner i sin forespørgsel. For god ordens skyld bemærkes det i øvrigt, at Mansito ikke blev afskediget fra Kommissionens tjenestegrene.